VENDIM

Nr. 284, datë 17.4.2026
PËR DEKLARIMIN “PASURI KULTURORE E PALUAJTSHME” TË ZONËS ARKEOLOGJIKE “A” TË BUSHATIT, BASHKIA VAU I DEJËS, DHE MIRATIMIN E ZONIFIKIMIT E TË PLANIT PËR RUAJTJEN, MBROJTJEN E ADMINISTRIMIN E SAJ

Në mbështetje të nenit 100 të Kushtetutës dhe të neneve 9, pika 3, shkronjat “a” dhe “ç”, e 53, pika 3, shkronja “b”, nënndarja “iv”, të ligjit nr. 27/2018, “Për trashëgiminë kulturore dhe muzetë”, të ndryshuar, me propozimin e ministrit të Turizmit, Kulturës dhe Sportit, Këshilli i Ministrave

VENDOSI:

1. Deklarimin “Pasuri kulturore e paluajtshme” të zonës arkeologjike “A” të Bushatit, Bashkia Vau i Dejës.

2. Miratimin e zonifikimit të zonës arkeologjike “A” të Bushatit, Bashkia Vau i Dejës, sipas koordinatave dhe hartave të zonifikimit në Kornizën Referuese Gjeodezike Shqiptare (KRGJSH), që i bashkëlidhet këtij vendimi.
3. Miratimin e planit për ruajtjen, mbrojtjen e administrimin e kësaj zone, sipas tekstit që i bashkëlidhet këtij vendimi.

4. Ngarkohet Agjencia Shtetërore e Kadastrës për regjistrimin e këtij vendimi në hartat kadastrale, në përputhje me ligjin nr. 111/2018, “Për kadastrën” dhe aktet nënligjore në zbatim të tij.

5. Ngarkohet Autoriteti Shtetëror për Informacionin Gjeohapësinor të publikojë hartën e zonës arkeologjike “A” të Bushatit në Gjeoportalin Kombëtar.

6. Ngarkohen Ministria e Turizmit, Kulturës dhe Sportit, Ministria e Infrastrukturës dhe Energjisë dhe Bashkia Vau i Dejës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Albana Koçiu
PLANI PËR RUAJTJEN, MBROJTJEN E ADMINISTRIMIN E ZONËS ARKEOLOGJIKE “A” TË BUSHATIT, BASHKIA VAU I DEJËS 
Neni 1

Qëllimi 

Ky plan përcakton rregullat, procedurat, autoritetet shtetërore përgjegjëse për ruajtjen, mbrojtjen e administrimin e zonës arkeologjike “A” të Bushatit, si dhe përcaktimin e kufijve të saj, mbështetur në legjislacionin në fuqi për trashëgiminë kulturore.
Neni 2

Objekti

Objekt i këtij plani është:

a) ruajtja, mbrojtja, konservimi dhe restaurimi i vlerave të trashëgimisë kulturore, arkeologjike dhe të peizazhit të zonës arkeologjike “A”;

b) administrimi i zonës arkeologjike “A”;

c) mënyra e bashkëpunimit të njësive të vetëqeverisjes vendore dhe të institucioneve të specializuara të ngarkuara për ruajtjen, mbrojtjen, restaurimin dhe administrimin e vlerave të trashëgimisë kulturore të zonës arkeologjike “A” të Bushatit.

Neni 3

Hapësira arkeologjike në mbrojtje

1. Hapësira në mbrojtje me vlera arkeologjike, historike dhe kulturore e Bushatit përbëhet nga zona arkeologjike “A”, që përkon me qytetin antik të Bushatit, në Bashkinë e Vaut të Dejës.

2. Kufijtë e zonës arkeologjike “A” paraqiten në hartën e zonifikimit, shoqëruar me koordinatat gjeografike në sistemin referues gjeodezik zyrtar – KRGJSH, pjesë përbërëse e këtij plani.

3. Plani i përgjithshëm vendor i Bashkisë së Vaut të Dejës merr në konsideratë kufijtë e zonifikimit të zonës arkeologjike “A”, të Bushatit, si dhe planin për ruajtjen, mbrojtjen e administrimin e saj.

Neni 4

Ndërhyrjet e lejuara në zonën arkeologjike “A”

1. Në zonën arkeologjike “A” të Bushatit lejohen vetëm: 

a) mirëmbajtja, restaurimi dhe konservimi i integruar i strukturave arkeologjike, pas shqyrtimit dhe miratimit të projekteve nga Këshilli Kombëtar i Trashëgimisë Kulturore Materiale (në vijim, KKTKM-ja);

b) kryerja e formave të testimit, të tilla si: sondazhe që nuk cenojnë shtresat arkeologjike, hulumtime arkeologjike parandaluese dhe të shpëtimit, studime gjeofizike, regjistrim digjital i terrenit, të përcaktuara me vendim të KKTKM-së;
c) zbatimi i projekteve kërkimore-shkencore të miratuara nga struktura përgjegjëse pranë institucioneve shkencore, të përcaktuara në ligjin nr. 27/2018, “Për trashëgiminë kulturore dhe muzetë”, të ndryshuar, pas shqyrtimit dhe miratimit në KKTKM;
ç) rikonstruksioni i rrugëve dhe i të gjitha punimeve në rrjetin inxhinierik mbi bazën e projekteve të miratuara në KKTKM;
d) vendosja e konstruksioneve të lehta (dru, xham, plastikë, metal) me lartësi maksimale 1 kat, në funksion të informimit publik, që lidhen me veprimtarinë arkeologjike, trashëgiminë kulturore, si dhe nevojat e tjera të rikualifikimit urban të zonës, si më poshtë vijon:
i. konstruksionet duhet të jenë të lëvizshme (të çmontueshme) dhe në asnjë rast nuk duhet të cenojnë nëntokën e peizazhin; 

ii. projekti për vendosjen e konstruksioneve të lehta miratohet në KKTKM dhe, për çdo rast, duhet të përcaktojë saktësisht qëllimin, kohëzgjatjen e vendndodhjen e strukturës;
iii. vendosja e konstruksioneve duhet të bëhet nën mbikëqyrjen e institucioneve shtetërore të specializuara;
iv. kohëzgjatja e konstruksioneve duhet të jetë sezonale, jo më tepër se 1 (një) vit.

2. Projektet lidhur me ndërhyrjet e lejuara në zonën arkeologjike “A” të Bushatit, të parashikuara në shkronjat “ç” dhe “d”, të pikës 1, të këtij neni, shqyrtohen dhe miratohen në KKTKM dhe më pas vijojnë procedurën, sipas ligjit të planifikimit dhe zhvillimit të territorit.

Neni 5

Procedurat që ndiqen për ndërhyrjet e lejuara në zonën arkeologjike “A”

1. Për ndërhyrjet e lejuara në zonën arkeologjike “A” të Bushatit, projektet shqyrtohen dhe miratohen në KKTKM, sipas procedurës së përcaktuar në nenin 80, të ligjit nr. 27/2018, “Për trashëgiminë kulturore dhe muzetë”, të ndryshuar. 

2. Për çdo rast, KKTKM-ja shqyrton e vendos për kryerjen ose jo të formave të testimit. Testimet kryhen nga institucione shtetërore të specializuara dhe/ose subjekte të licencuara për veprimtari arkeologjike. Shpenzimet për kryerjen e formave të testimit mbulohen nga investitori. 

3. Testimet e përcaktuara në shkronjën “b”, të pikës 1, të nenit 4, të këtij plani, kryhen sipas përcaktimeve të KKTKM-së, pas lidhjes së aktmarrëveshjeve përkatëse, ku, në çdo rast, njëra nga palët nënshkruese është Instituti Kombëtar i Trashëgimisë Kulturore (në vijim, IKTK-ja).
4. Për ndërhyrjet e parashikuara në shkronjat “ç” dhe “d”, të pikës 1, të nenit 4, të këtij plani, përpara zbatimit të tyre, me miratim të KKTKM-së, nga subjekte të licencuara për veprimtari arkeologjike ose institucionet e specializuara shtetërore realizohen:
a) format e testimit, sipas shkronjës “b”, të pikës 1, të nenit 4, të këtij plani, të mbikëqyrura nga institucionet shtetërore të specializuara;
b) monitorimi arkeologjik gjatë zbatimit të punimeve nga subjekte të licencuara dhe/ose institucione shtetërore të specializuara.
5. Për të gjitha ndërhyrjet në zonën arkeologjike “A” realizohet monitorim arkeologjik gjatë zbatimit të punimeve nga subjekte të licencuara për veprimtari arkeologjike dhe/ose institucione shtetërore të specializuara dhe mbikëqyrje arkeologjike nga institucionet e specializuara shtetërore.
Neni 6

Procedura që ndiqet në rast ndërhyrjesh të paautorizuara në zonën arkeologjike “A” të Bushatit

1. Në rast konstatimi ndërhyrjesh të paautorizuara brenda zonës arkeologjike “A”, Drejtoria Rajonale e Trashëgimisë Kulturore (DRTK), përgjegjëse për territorin, ku ndodhet fshati Bushat, ka detyrimin të ndërmarrë masat ligjore për ndërprerjen menjëherë të veprimtarisë së subjektit. 

2. Drejtoria Rajonale e Trashëgimisë Kulturore (DRTK) përkatëse njofton menjëherë Institutin Kombëtar të Trashëgimisë Kulturore (IKTK), institucionin kompetent për inspektim në fushën e trashëgimisë kulturore dhe/ose institucionin kompetent për inspektim të mbrojtjes së territorit të njësisë së vetëqeverisjes vendore, si dhe strukturën përkatëse në ministrinë përgjegjëse për trashëgiminë kulturore.

3. Në rast se subjekti nuk ndërpret menjëherë veprimtarinë, Drejtoria Rajonale e Trashëgimisë Kulturore (DRTK) përgjegjëse për territorin, ku ndodhet fshati Bushat, i drejtohet menjëherë institucionit kompetent për inspektim në fushën e trashëgimisë kulturore dhe/ose institucionit kompetent për inspektim të mbrojtjes së territorit të njësisë vendore për marrjen e masave përkatëse në zbatim të ligjit nr. 27/2018, “Për trashëgiminë kulturore dhe muzetë”, të ndryshuar.

Neni 7

Gjetjet rastësore arkeologjike

1. Klasifikohen si gjetje rastësore arkeologjike objektet e luajtshme dhe të paluajtshme në kontekstet e tyre arkeologjike dhe strukturat arkitektonike, sipas parashikimeve të nenit 144, të ligjit nr. 27/2018, “Për trashëgiminë kulturore dhe muzetë”, të ndryshuar.
2. Në rast gjetjesh rastësore arkeologjike gjatë zbatimit të punimeve në zonën arkeologjike “A”, punimet pezullohen menjëherë, sipas procedurës së përcaktuar në nenin 145 të ligjit nr. 27/2018, “Për trashëgiminë kulturore dhe muzetë”, të ndryshuar.
3. Në varësi të vlerave që përmbajnë gjetjet rastësore arkeologjike, KKTKM-ja shprehet për procedurën dhe hulumtimet arkeologjike të nevojshme për ruajtjen e mbrojtjen e tyre. 

4. Për çdo rast, veprimtaria arkeologjike realizohet sipas parashikimeve të neneve 139, 145, 146, 147 dhe 260, të ligjit nr. 27/2018, “Për trashëgiminë kulturore dhe muzetë”, të ndryshuar.
Neni 8

Vendosja e tabelave prezantuese dhe e paneleve shpjeguese

1. Në zonën arkeologjike “A” lejohet vendosja e tabelave prezantuese dhe e paneleve shpjeguese për monumente të veçanta, rrënoja apo hapësira me potencial arkeologjik, pas shqyrtimit dhe miratimit nga KKTKM-ja.
2. Në asnjë rast, tabelat prezantuese dhe panelet shpjeguese nuk duhet të dëmtojnë apo të konkurrojnë pamjen, peizazhin dhe integritetin e monumentet, dëshmitë dhe gjetjet arkeologjike.
3. Vendosja e tabelave të sinjalistikës rrugore/turistike pranë monumenteve dhe zonave të mbrojtura rreth tyre, dëshmive dhe gjetjeve arkeologjike bëhet nën mbikëqyrjen e DRTK-së përgjegjëse për territorin, ku ndodhet fshati Bushat, pas njoftimit zyrtar nga Bashkia Vau i Dejës.
4. Tabelat e sinjalistikës rrugore/turistike duhet të jenë në gjuhën shqipe, si dhe në një gjuhë me përhapje më të gjerë ndërkombëtare.

5. Është e ndaluar vendosja e posterave apo e mjeteve të tjera reklamuese, si dhe dëmtimet e tjera (vizatimi, shkrimi mbi strukturat e paluajtshme) të pasurive kulturore dhe rrënojave arkeologjike.

Neni 9

Trajtimi i rasteve të paparashikuara

Të gjitha çështjet që nuk trajtohen dhe, për pasojë, nuk zgjidhen në këtë plan, sipas kompetencave, zgjidhen nga ministria përgjegjëse për trashëgiminë kulturore, nëpërmjet institucioneve të specializuara.

KOORDINATAT E ZONËS ARKEOLOGJIKE “A” 
BUSHAT (KRGJSH 2010)
	Nr.
	X
	Y

	12
	462147.56866093
	4649512.07718597

	13
	462142.447249083
	4649487.21978422

	11
	461989.047060896
	4649698.23378149

	14
	461982.506206772
	4649595.33591803

	15
	461965.131794072
	4649567.84468713

	16
	461909.787522973
	4649276.3394309

	10
	461860.277002832
	4649927.01060957

	17
	461817.079260273
	4649221.5005234

	9
	461707.146092558
	4649964.19435667

	7
	461681.833272943
	4650072.56197882

	8
	461658.320547482
	4650035.34611612

	6
	461649.694472769
	4650109.30801584

	5
	461629.220132628
	4650096.29501885

	4
	461479.783971104
	4650219.68814121

	3
	461447.385584021
	4650321.49097645

	2
	461337.266280049
	4650428.81132004

	1
	461021.172937672
	4650101.58818322


